text: Svært at skaffe læger til provinsen
  13 maj 2015 kl. 05.45
  Speciallægerne kappes om stillingerne i København og Århus, men i provinsen er mindst 500 stillinger ubesat. Tving unge læger ud i provinsen, mener sundhedsøkonom.
  Der er mangel på for eksempel kirurger og narkoselæger i alle fem regioner, det viser en ny rundspørge lavet af DR Nyheder.
  - Man kunne øge antallet af uddannelsesstillinger, så unge læger kommer ud i landet og måske oplever, at der slet ikke er så slemt - en slags udkantsværnepligt. Man kunne lave rotationsordninger, så læger skifter mellem store og små sygehuse.
  Sådan siger professor og sundhedsøkonom ved Syddansk Universitet Kjeld Møller Pedersen til Kristeligt Dagblad.
  Men den idé bryder Foreningen for Speciallæger sig ikke om. Her mener man, at udviklingen er naturlig konsekvens af at vi i Danmark centraliserer sygehusene for at øge den generelle faglighed.
  Derfor skal man i stedet lukke sygehusene, hvis man ikke kan få tilstrækkelig arbejdskraft, lyder det.
  - Sådan en planøkonomisk tankegang har man ikke set fungere noget sted i verden, siger Anja Ulrike Mitchell til TV2.dk
  Region Syddanmark skønner overfor DR Nyheder, at der mangler omkring 30 speciallæger på regionens sygehuse.
  